緣識  其三
作者：宋太宗
朝代：宋

paragraphs: 紫檀金線槽偏蹙，撥弄朱弦敲冰玉。
指法從來天下聞，翻成盡入昇平曲。
傳之世上五音足，希夷道聽化民俗，盤龍面對壓鼇頭，玄微風散萬般流。
長春苑內半酣酒，陽和自態低迴首。
聲高細咽浪潛幽，不勝情處稀還有。
韻響寒空明月裏，亦非滌蕩凡愚耳。
謾說仙家調宮徵，絲竹那堪將比擬。
溫柔腕軟一雙輕，滿坐馨香來四起。
珠囊抉破無多力，好似鳳皇張羽翼。
昔時皆總用心勞，幾許名揚彈盡得。
和合象同琴與瑟，凝神巧妙通南北。
鶑嬌舌急戀芳菲，水精簾外欲含輝。
此藝人間堪可重，杏花楊柳色依依。